A Medián mérése szerint a baloldali ellenzéki pártok visszalépett jelöltjére a választók 12 százaléka szavazott volna, míg Bokros Lajost 5 százalékuk szeretné főpolgármesternek. Így volt ez legalábbis a Falus Ferenc visszalépése előtti héten.

Toronymagasan esélyes a főpolgármesteri poszt elnyerésére Tarlós István, a Fidesz-KDNP jelöltje, aki a szavazatok 37 százalékát remélheti – erre a nem meglepő eredményre jutott a Medián országos felmérése. Az adatokat a múlt héten, Falus Ferenc visszalépése előtt vették fel, az eredményeket pedig a csütörtökön megjelenő HVG-ben mutatta be Hann Endre, a Medián ügyvezető igazgatója.

Az előbbinél furcsább adatokat is mértek az ezerfős országos felmérés kétszáz-egynéhány fős budapesti részmintáján. Kiderült, hogy Falus Ferencre a választók 12 százaléka szavazna, amivel magasan veri Bokros Lajost, akire viszont 5 százaléknyian adták volna voksukat. Bokrosnál a jobbikos Staudt Gábor is jóval népszerűbb volt, ő a szavazatok 10 százalékára számíthat. Az azóta szintén visszalépett Magyar Györgyre a megkérdezettek 3, az LMP-s Csárdi Antalra 2 százaléka szavazna. A liberális Bodnár Zoltánt egyetlen válaszadó sem említette.

Hann Endre a lap 15. oldalán olvasható interjúban megemlítette, hogy úgy tudja, az Ipsosnál nagyon hasonló arányokat mértek a jelöltek támogatottságában.

© Túry Gergely

Mint arról beszámoltunk, a Nézőpont közelmúltbeli felmérése jóval előrébb sorolta Bokros Lajost. Az ő mérésük szerint a Modern Magyarország jelöltjére többen szavaznának, mint Falus Ferencre, a baloldali ellenzéki pártok korábbi, konszenzusos jelöltjére.